Napad sirijskih snaga na Latakiju
Sirijske snage bezbednosti su pojačale smrtonosnu opsadu lučkog grada Latakije, a napadu su se priidružili i ratni brodovi
Sirijske snage bezbednosti su pojačale smrtonosno obračunavanje sa demonstrantima u Latakiji, gde vojska zasipa grad vatrom sa kopna i mora. Aktivisti i očevici javljaju da su vojni brodovi opremljeni mitraljezima danas otvorili vatru na priobalne delove grada, dan pošto su u grad prodrli tenkovi. Navodi se da su od početka dvodnevne opsade poginule najmanje 22 osobe. Vlada je preduzela akciju posle masovnog okupljanja demonstranata u petak u Latakiji i drugim gradovima koji nastavljaju da traže ostavku predsednika Bašara al-Asada. Sirijska vlada drugačije izveštava o događajima u Latakiji. Agencija SANA je danas objavila da pripadnici snaga bezbednosti tragaju za teško naoružanim pojedinicima koji „prestravljuju“ stanovnike grada. Vlada za smrtonosne nerede u zemlji najvećim delom okrivljuje „naoružane grupe“ i "teroriste“. Sirijski predsednik je inače izložen sve većem međunarodnom pritisku. Američki predsednik Barak Obama i saudijski kralj Abdula, juče su zatražili hitan prekid nasilja nad demonstrantima. U telefonskom razgovoru Obame sa britanskim premijerom Dejvidom Kameronom, njih dvojica su se takođe saglasila da je neophodno odmah prekinuti krvoproliće.